Cioloş, după crimele de la Caracal: Nu avem nevoie doar de o schimbare de Guvern şi de peticeli pe ici, pe colo, ci de o reformă profundă a statului

Preşedintele PLUS, Dacian Cioloş, a declarat marţi, la Zalău, că ceea ce s-a întâmplat la Caracal arată faptul că nu este suficientă o schimbare a Guvernului, ci o reformă profundă a statului, a Constituţiei şi a administraţiei publice, transmite Agerpres.

„Dacă mai era nevoie, ce s-a întâmplat la Caracal arată că nu avem nevoie doar de o schimbare de Guvern şi de peticeli pe ici, pe colo, ci avem nevoie de o reformă profundă a statului, care a fost profund compromis de modul în care s-a făcut politică în România, în ultimii ani, o politică clientelară, o politică de clan, o politică în interesul unor grupuri de interese şi asta se vede în momentul de faţă în dezinteresul unor oameni care lucrează în administraţia publică, profund politizată şi, acolo unde nu e vorba de dezinteres, vedem lipsa de compentenţă şi de profesionalism. Statul român are nevoie de o reformă profundă”, a afirmat liderul PLUS.

El a adăugat că reforma statului nu presupune doar o modificare a Constituţiei, absolut necesară din punctul de vedere al PLUS, ci presupune şi schimbarea calităţii administraţiei publice, a oamenilor care îşi asumă responsabilităţi şi la nivel local şi în Parlamentul României.

Dacian Cioloş a precizat că, în opinia sa, în momentul de faţă e oportunitate foarte bună pentru a schimba complet clasa politică ce guvernează România şi la nivel local, şi la nivel parlamentar.

„Eu aş nota faptul că, dacă de ani de zile se spune că pe români nu-i interesează politica, că sunt scârbiţi de politică, iată că atunci când se face politică pentru oameni, nu doar că vin oameni care se înscriu în partid, dar sunt oameni care sunt gata să-şi asume responsabilităţi în partid, să se expună. (…) Românii nu sunt scârbiţi de politică, în general, sunt scârbiţi de modul în care s-a făcut politică până acum, de către unele partide”, a mai spus Cioloş.

Foto: Inquam Photos / Octav Ganea